**Pocsaji kolindálás 2011**

Idén is – immár hagyományossá válva – megrendezésre került a helybéli önkormányzatok és a görög katolikus egyházközség együttműködésében Karácsonyváró kolindálásunk Pocsajban. Romániai vendégeink újból szívet-lelket melengetően tették tüzes lelkületűvé a hideg estét, és mutattak be újabb és újabb, szebbnél szebb dallamokat.

December 10-e estéjén a templomban arról gondolkodtunk, hogy a Karácsony éjjelén felhangzó angyali dicsének szavai (*„Dicsőség a magasságban Istennek…”* Lk 2,14), és Krisztus ama evangéliumi mondata, miszerint *„Ne gondoljátok, hogy békét hozni jöttem a földre. Nem azért jöttem, hogy békét hozzak, hanem kardot”* (Mt 10,34), milyen kapcsolatban állhatnak egymással.

Az elmélkedés üzenete szerint: Krisztus az Isten dicsőségének és békességének kardját hozta el, amely olyan kard, mely átszabja a pusztán emberi békességbe, emberi jólétbe vetett, de Istent mellőző emberi gondolatokat. Ez a kard segít felülvizsgálni a Karácsony igazi lényegét feledtetni akaró látszat eszméket, és tőlünk is az Isten szerint való látásmód egyre tisztább elsajátítását kívánja, melynek legkézenfekvőbb eszköze számunkra az imádság. Krisztus kardja az isteni békesség és jóakarat, mely valóban az igazság eszköze mindazokkal szemben, akik elvetik az Ő békességét, és inkább békétlenséget szítanak; csak a család és csak a pusztán emberi szeretet ünnepeként akarják bemutatni az örök isteni szeretet, a mennyei békesség földre beköszöntő, angyalok által evilágba harsogott üzenetét.

Vendégeinket Bedőig az immár jóbarátunkként fogadott Siluan püspök is elkísérte, Pocsajig viszont már nem tudott eljönni, mert indulnia kellett a püspöki szinódusra. A bedőiek viszont nagy élményt szereztek neki is: ők maguk tanultak meg, és adtak elő egy szép kolindát.

Köszönet mindazoknak, akik hozzánk, a napi tizedik fellépésükként is, de eljöttek, és mindazoknak, akik a szervezésben jeleskedtek! Reméljük, jövőre ismét együtt imádkozhatunk!

***Kanyó Mária***